‏20 נובמבר 2018

**הודעה לעיתונות**

**לראשונה: תוקם קבוצת תמיכה למתמודדות/ים עם ניסיונות להרות באסותא, בשיתוף עמותת פרי חיים**

**מפגש היכרות התקיים הבוקר בין הרב שלזינגר - נשיא ארגון "פרי חיים" וזוכה פרס נשיא המדינה, ובין הד"ר טל שביט, מנהל מחלקת הפריה חוץ גופית באסותא רמת החייל, שנכנס לתפקידו לפני כשנה. השניים דנו בהמשך מיסוד ההשגחה שמעניק הארגון וברעיון להקמת קבוצה משותפת למתן תמיכה לזוגות.**

הד"ר טל שביט נכנס לפני כשנה לתפקידו כמנהל מחלקת הפריה חוץ גופית באסותא רמת החייל, המנהלת שיתוף פעולה מתמשך עם "פרי חיים - ארגון בינלאומי לפריון", המעניק לה שירותים שונים.

המפגש הבוקר בין הד"ר טל שביט לרב משה שלזינגר – נשיא "פרי חיים", התקיים על מנת לדון בהמשך מיסוד ההשגחה שמעניק הארגון. בנוסף, שוחחו השניים בהקמת קבוצה משותפת לבית החולים ול"פרי חיים", למתן תמיכה נפשית לזוגות המתמודדים עם הניסיונות להרות. סוכם שאסותא יגייס את העובדת הסוציאלית של בית החולים לקבוצה.

**השגחה:** זוגות רבים הנעזרים בשירותי המחלקה על מנת לבצע הפרייה חוץ גופית, מבקשים להיעזר בשירותי משגיחה אישית, שתפקידה לעקוב אחר המסלול שעוברת הביצית, מרגע השאיבה שלה, אל הפרייתה ועד לתהליך השבתה אל הרחם. זאת במטרה לוודא שלא תהיה כל טעות שתגרום לביצית הלא נכונה להיות מוחדרת לרחם האישה.

"פרי חיים" מעניק את השירות הזה לזוגות במגוון בתי חולים, ועם כניסתו לתפקיד של מנהל המחלקה, חשוב היה שייפגש עם הרב משה שלזינגר – נשיא הארגון, ומי שמייעץ בנושאי פוריות ופריון כבר מעל ל-30 שנים לזוגות מעוכבי הריון ולרופאים ברחבי העולם.

**חיסונים:**

*"הפגישה הבוקר ביני ובין הד"ר שביט הייתה חיונית במטרה לשפר את המענה שאנו מעניקים לזוגות המתמודדים עם חששות ואכזבות רבות לאורך תהליך הפיכתם להורים". אומר הרב משה שלזינגר. "בנוסף, זוגות רבים פנו אליי בשאלה האם על האישה בהיריון להתחסן כנגד חצבת, לאור הסכנה הגדולה הטמונה במחלה. לצורך מתן מענה מקצועי לזוגות נפגשתי הבוקר באסותא גם עם פרופ' דניאל זיידמן, פרופ' ג'קי אשכנזי, ד"ר יששכר ווליוביטש, ד"ר משה רויבורט, רופאים בתחום הפוריות. בשיחה עמם נאמר לי שעל אף השיח הציבורי בנוגע לחצבת, מה שמסוכן יותר לאישה בהיריון היא מחלת השעלת, בשל ריבוי המקרים בתקופה זו ודווקא מפניה חובה להתחסן בשבוע ה-20. בנוגע לחצבת, עדיין אין המלצה חד משמעית. לכן המלצתי לכל הנשים בהיריון, להקפיד ולבצע חיסון זה"* מוסיף הרב.

**הרב משה שלזינגר:** הרב שלזינגר, נאבק לצד זוגתו במשך 20 שנים, עד שהשניים הצליחו להביא לעולם תאומים. הרב שלזינגר, שחווה על בשרו את הקשיים שזוגות דתיים וחרדיים חווים בבואם לקבל סיוע, מחשש שיאלצו לבצע פעולות המנוגדות להלכה או בשל פחד מחדירה לפרטיותם - החליט לבצע שינוי ולייעץ למי שמבקשים להפוך להורים. במשך 20 שנים פעל הרב מדירת חדר קטנה, ממנה ייעץ לעשרות אלפי זוגות. בשנת 2006 מוסדה פעילותו בהקמת עמותת "פרי חיים - ארגון בינלאומי לפריון". הרב שלזינגר המשמש כנשיא העמותה, מקיים מאות פגישות ייעוץ מדי שבוע בירושלים, בבני ברק ובמודיעין עילית. במקביל לעבודתו כיועץ רפואי של קופת חולים מכבי ומעבדת 'סייטוביט'.

השירותים שמספק ארגון "פרי חיים" כוללים: ייעוץ רפואי, תמיכה נפשית ורגשית, חלוקת תרופות למעוטי אמצעים ומוקד מידע על טיפולי קופות חולים ומרכזים רפואיים. השירות ניתן בחינם לזוגות וליחידים חילוניים, מסורתיים, דתיים חרדים ולא יהודים - כולם נהנים מניסיונו של שלזינגר בעולם הפוריות, משפע המידע ומשיטות הטיפול, בדרך למטרה הנכספת: היריון נטול סיכונים, בדרך יעילה וקצרה.

שלזינגר זוכה להכרה מרופאים בכירים, ופעמים רבות שוהה בחדר הניתוחים לצד הצוות הרפואי, שמתגאה מצדו בקשר עם הרב.

**לפרטים נוספים, פריידי פישר, מנכ"ל פרי חיים: 058-7767000**